ועדת העבודה, הרווחה והבריאות, כנסת 20, פרוטוקול מספר 809, 2018-07-02 13:11

אלי אלאלוף: תודה השרה גילה גמליאל שבאה לתת לנו לפי התקנות של הכת"ף, הארגון החדש הפנים-כנסת, שאני חייב להגיד לך שאנחנו כוועדה נהנינו מהעבודה האדירה שלו על דוח העוני.

אלי אלאלוף: באמת עשה עבודה מדהימה ומאוד מרשימה ונאחל לו המשך מוצלח, אז במסגרת היום הזה השרה לשוויון חברתי אמורה לתת לנו דיווח על המשרד שלה.

אלי אלאלוף: בבקשה, גילה.

אלי אלאלוף: מותר לי להגיד לגילה קצת חברות.

אלי אלאלוף: היא צעירה, אני, יש לי ותק במערכת.

אלי אלאלוף: בהצלחה.

גילה גמליאל: כן, האמת שזה כבוד גדול כשאתה עומד בראש הוועדה הזו.

גילה גמליאל: אני חושבת שאין מתאים ממך לכהן בתפקיד זה ובאמת אין לי אלא רק לברך על כך.

גילה גמליאל: (הצגת מצגת) אז כך, ניתן מספר מילים על המשרד לשוויון חברתי.

גילה גמליאל: הוא משרד חדש בהגדרה שלו.

גילה גמליאל: זה היה בעבר משרד שהיה נקרא המשרד לאזרחים ותיקים, שעמד בראשו אורי אורבך ז"ל שעשה עבודה מאוד טובה, אבל זה לא באמת טיפל בכל האתגרים שעומדים לפתחם של האזרחים הוותיקים, וכל הסוגיה הלאומית שנקראת הזדקנות האוכלוסייה שעליה באמת יש מקום ואני חוזרת ואומרת, כבוד היושב ראש, יש מקום להקמה של משרד כזה, שיקום משרד שיטפל רק בנושא אזרחים ותיקים, אבל צריך לתת את כל הסמכויות של אזרחים ותיקים.

גילה גמליאל: כל נושא הקצבאות לא היה במשרד, זה נמצא במשרד הרווחה.

גילה גמליאל: כל הנושא של התחבורה והנחות בתחבורה זה במשרד התחבורה.

גילה גמליאל: כל הנושא של הסיעוד נמצא במשרד הבריאות, כל הנושא של הדיור והדיור המוגן נמצא במשרד השיכון, כלומר לא באמת היה את הנתח המרכזי של הצורך של האזרחים הוותיקים, וזו הסיבה שפשוט המשרד נקרא המשרד לשוויון חברתי, כי הוא מטפל בתחומים רחבים מאוד שחלק מהם בסוגיה של אזרחים ותיקים נוגע בחמישה תחומים בלבד, שזה הנושא של תעסוקה של אזרחים ותיקים, תרבות הפנאי, סוגיית הבדידות, כל הנושא של השילוב הבין-דורי בין האוכלוסייה הצעירה לוותיקה והנושא של אוריינות דיגיטלית.

גילה גמליאל: אלה התחומים שבהם המשרד נוגע בהקשרים של אזרחים ותיקים.

גילה גמליאל: תיכף אני ארחיב את היריעה על כל הפעילות הענפה באותם חמישה תחומים שעליהם המשרד אמון בנושא של אזרחים ותיקים.

גילה גמליאל: התחום השני שהמשרד אמון עליו זה רשות הצעירים, כל נושא הצעירים מעל גיל 18 עד גיל 35, וגם כאן אני ארחיב את הנושא.

גילה גמליאל: מה שאני פשוט עשיתי, דאגתי לשלב בין האוכלוסייה הצעירה לוותיקה בהרבה מאוד מיזמים משותפים, כך שזאת פלטפורמה מאוד מנצחת.

גילה גמליאל: אני, כמי שכיה

גילה גמליאל: נתי כיו"ר התאחדות הסטודנטים הארצית והייתי יו"ר אגודת סטודנטים שלוש קדנציות - - -

אלי אלאלוף: בבן גוריון.

גילה גמליאל: נכון, ועשור בכנסת, הנושא של השילוב הבין-דורי לא קיבל כל כך תנופה וכשנכנסתי לתפקיד ולמדתי יותר את התחום, אמרתי, זה דבר שפשוט הופך להיות אחד מהיעדים המרכזיים של המשרד, השילוב הבין-דורי.

גילה גמליאל: תיכף נרחיב גם את הנושא הזה.

גילה גמליאל: יש את הרשות לקידום מעמד האישה, שבמשרד יש מספר תחומים שקידמנו, ששמנו עליהם את הדגשים וגם כאן אני עוד מעט ארחיב באופן כללי.

גילה גמליאל: יש את הנושא של השוויון למיעוטים, יש את הרשות לפיתוח חברתי-כלכלי של החברה הערבית, שגם נמצא תחת משרדי, וגם כאן אני ארחיב את כל הפעילות שנעשתה בנושא.

גילה גמליאל: כל ההקשר של מטה ישראל דיגיטלית.

גילה גמליאל: מטה ישראל דיגיטלית זה הפרויקט של מדינת ישראל שהציב כיעד, שמדינת ישראל תהיה בין המדינות המובילות, אם לא המובילה, בתחום ההתפתחות הדיגיטלית.

גילה גמליאל: צריך לציין שהמהפכה הדיגיטלית שעומדת לפתחנו בעולם היא אחת המהפכות הגדולות מאז המהפכה התעשייתית במאה ה-19, וככזו אני הצבתי לי יעד, שאנחנו לא נוותר, שלא יהיה אף אחד ואף אחת מאחור, אנחנו לא נשאיר אף אחד וכולם ייהנו מהתוצר של המהפכה הדיגיטלית, וגם על זה אני ארחיב בהמשך, וכל הנושא של ציון היום של היציאה והגירוש של היהודים ממדינות ערב ואירן, שזה על פי חוק, וגם כאן אלה הדגשים, אז זה בעצם כמה מילים על המשרד, שתדעו מה בעצם המשרד חולש, עם איזה תחומים ואיזה תחומי אחריות הם תחת אחריותנו.

גילה גמליאל: אני הצבתי מספר דברים כיעדים מטעם המשרד, אחד, זה לצמצם את הפערים בחברה, לקדם את שוויון ההזדמנויות, את הצמיחה הכלכלית, העצמת הפרט בקרב אוכלוסיות היעד וקידום מתן ביטוי לכל נושא הרב-גוניות בחברה שלנו, וכאן תראו את התקציבים, התקציב כשקיבלתי את המשרד היה של כל התחומים בכללותם, 150 מיליון שקלים.

גילה גמליאל: נכון להיום זה מעל מיליארד שקלים תקציב המשרד על כל שלוחותיו.

גילה גמליאל: הצלחנו לגייס הרבה משאבים וזה לא כולל את התוכניות חומש ותוכניות דו-שנתיות שהצלחתי לקדם בממשלה, שזה בנוסף.

גילה גמליאל: זה שינוי דרמטי שנובע כתוצאה מהאמון של אגף התקציבים על הפעילות של המשרד, וגם מהתוצאות בפועל שאנחנו רואים את הצבעת היעדים של צמצום הפערים.

גילה גמליאל: אנחנו רואים אותם מקבלים ביטוי הלכה למעשה כתוצאה מהתוכניות שתיכף אני אמנה בנושא הזה.

גילה גמליאל: לגבי התקנים - מ-57 תקנים הגענו ל-101 תקנים במשרד כתוצאה בדיוק מאותה סיבה.

גילה גמליאל: מי כמוך יודע שלשכנע את אגף התקציבים לצורך הזה, זה לא בנמצא.

אלי אלאלוף: את יודעת, יש לך סוד.

אלי אלאלוף: את היחידה שהבאת מצגת שאפשר לקרוא מפה.

גילה גמליאל: זה בזכות נתניהו שלימד אותנו איך מכינים פרזנטציות.

גילה גמליאל: אני רוצה גם לומר בהקשר הזה, הוא עוד מצמצם את זה תמיד לארבעה שקפים, אבל בגלל שרציתי לתת את כל הנתונים, כי אנחנו נותנים פה סקירה שנתית ולא שבועית, אז אפשר להרחיב במקצת.

גילה גמליאל: אז כך, בואו אתחיל עם הסוגיות האסטרטגיות של הממשלה.

גילה גמליאל: ביוני 2015, החלטת ממשלה 145 של אימוץ הערכת המצב האסטרטגי-כלכלי-חברתי לממשלה 34, היו מספר תחומים שאנחנו ראינו שהם בעצם היעדים של המשרד והתחומים שאנחנו אמונים עליהם, וזה כל נושא הטיפוח ומיצוי של ההון האנושי, פיתוח כלכלי-אזורי, היערכות להזדקנות האוכלוסייה וישראל דיגיטלית.

גילה גמליאל: אלה ארבעה תחומים שהם באסטרטגיה של הממשלה שהם תחת אחריות המשרד שלי, ועל כן שמנו על בסיס האסטרטגיה של המשרד את הדגשים בכל תחום בפני עצמו.

גילה גמליאל: בטיפוח ההון האנושי קידמנו מובילים דיגיטליים.

גילה גמליאל: מובילים דיגיטליים זה אומר שהצורך בהתפתחות דיגיטלית, וכמו שאמרתי, שאף אחד ואף אחת לא יישארו מאחור, מצריך מאיתנו כממשלה לתת את הכלים גם לכל המשרדים, כי לא לכל אחד יש את הידע בהתקדמות הדיגיטלית המתהווה, ועל כן לקחנו והכשרנו אנשים בדרג הבכיר של המשרדים השונים והם קיבלו מאיתנו שנה של הכשרה שהסתיימה באוניברסיטת הרווארד במשך שבועיים, ששם הם קיבלו את הכלים שהם צריכים על מנת למנף את כל המנגנון המערכתי בהקשרים הדיגיטליים.

גילה גמליאל: אני ידעתי להוביל את זה לא רק במשרדי הממשלה, אלא גם בתוך המערכת המוניציפאלית על מנת שרשויות, כדי שהן תוכלנה להתפתח בהיבט הזה, שגם שם יהיה לנו נציגות ברוכה שיש לה את הניסיון ואת היכולת על מנת לקדם ולהוביל את כל המהפכה הדיגיטלית המתקדמת.

גילה גמליאל: הדבר השני, לגבי טיפוח ההון האנושי.

גילה גמליאל: שמנו דגשים לטיפוח מצוינות ברשויות.

גילה גמליאל: כשאני קידמתי תוכנית שעוד מעט אני אגע בה בהרחבה, לחברה הערבית, תוכנית 922, אנחנו דאגנו להוביל שרשויות מצטיינות הן אלו שתקבלנה תוספת תקציבית מטעם משרד הפנים ולא מי שיראו לנו את הבעייתיות שקיימת שם, אלא שנוביל אותם ליחס שהם יכולים להיות טובים ומצטיינים ומעולים, וככה שינוי הגישה יטמיע בסופו של דבר את היכולת שלנו לקדם את ההקשר הזה.

גילה גמליאל: מרכזי הצעירים – אני רוצה לומר לך שמדהים לראות, אני, כשהייתי סגנית שר במשרד ראש הממשלה, היעד היה כ-15 מרכזי צעירים.

גילה גמליאל: נכון לשנה האחרונה, רק בשנה האחרונה קידמנו 70 מרכזי צעירים.

גילה גמליאל: זה התפתח גם במועצות האזוריות שזה לא היה, בחברה הערבית שזה לא התקדם בעבר והיום הייתה היענות מצד הרשויות וזה פשוט מחמם את הלב לראות את זה, וגם בחברה החרדית כולל בבני ברק, ואנחנו רואים שינוי מגמה דרמטי ב-70 מרכזי צעירים חדשים, כלומר היום אנחנו מדברים על מעל 130 מרכזים ברחבי הארץ.

גילה גמליאל: זאת מהפכה אמיתית ובאמת זה מה שיוביל בסופו של דבר לתת לצעירים את הפלטפורמה ואת הבמה, אחרי צבא - - -

אלי אלאלוף: מותר לי להשוויץ בנושא הזה?

אלי אלאלוף: מרכז הצעירים הטכני הראשון - - - הפיזי הכי יפה הוא בבאר שבע.

גילה גמליאל: נכון.

גילה גמליאל: קרן רש"י עזרה.

עבד אל חכים חאג' יחיא: מי אשם בזה?

גילה גמליאל: מקסים.

גילה גמליאל: אז תבין שעכשיו זה שוכפל למעל 100 ומשהו מרכזים, וזה מדהים.

אלי אלאלוף: זה מדהים, כי באמת זה הגיל שהצעירים חושבים שהם יודעים להיות עצמאיים, ושם צריך להיכנס - - -

גילה גמליאל: מרכזי הצעירים, כשאתה מסתכל עליהם נכון להיום, לא רק דאגנו להקמה שלהם, גם דאגנו להם לתקציב לפעילות למשך שלוש שנים מכאן והלאה, כלומר מעכשיו יש להם תקציב גם לשנה הזאת וגם לעוד שנתיים הבאות, שזה נותן להם את היכולת גם להסתכל אסטרטגית לתוכניות ארוכות טווח, לא רק תמיד להצטמצם.

אלי אלאלוף: הם ת"פ של הרשויות המקומיות?

גילה גמליאל: כן, הם ת"פ של הרשויות המקומיות, כי אני מאמינה שהצלחה מחייבת את העזרה של ההנהגה המקומית, אחרת זה יוצר רק בעיות.

גילה גמליאל: זה בדיוק בנושא של טיפוח ההון האנושי.

גילה גמליאל: כל הנושא של הפיתוח כלכלי-אזורי – העברתי החלטת ממשלה, הקצנו לה 10 מיליון שקלים להקמה של כפרי הייטק לחברה הערבית.

גילה גמליאל: זה דבר שאנחנו מאמינים בו, שלפתוח את כל תחום ההייטק לחברה הערבית יצור את השינויים המתבקשים.

גילה גמליאל: אזורי תעשייה דיגיטליים ומשותפים עם כל האשכולות האזוריים – הרי המדינה היום מחולקת לפי אשכולות.

גילה גמליאל: זה נותן לנו את הפלטפורמה לעשות את ההקשרים הללו.

גילה גמליאל: לקחנו את הנגב המזרחי ביחד עם סיסקו וסגרנו אותו כאזור דיגיטלי, ואת המודל הזה אנחנו משכפלים עכשיו בכל האשכולות האחרים.

אלי אלאלוף: על בסיס חממה טכנולוגית?

גילה גמליאל: לא, זה לא עניין של חממות טכנולוגיות.

גילה גמליאל: זו מערכת חינוך דיגיטלית, זו מערכת בריאות דיגיטלית באזור, מערכת כלכלה דיגיטלית.

גילה גמליאל: לקחנו את כל העסקים הקטנים והבינוניים והעלינו אותם לאינטרנט ולכל הרשתות החברתיות בליווי של שנה שלמה על מנת לסייע בידם.

גילה גמליאל: מדובר באלפים של עסקים שנהנים מהשירותים הללו, אז זה לגבי הפיתוח כלכלי-אזורי.

גילה גמליאל: לגבי ההיערכות להזדקנות האוכלוסייה, יש לך את כל ההכנה לתקופת החיים החדשה.

גילה גמליאל: זה פיילוט, כמו שעשינו אז עם מרכזי הצעירים.

גילה גמליאל: אני עושה את זה עכשיו לאזרחים הוותיקים.

גילה גמליאל: הפיילוט הזה רץ עכשיו בשמונה ישובים ומה שאנחנו מקדמים, אני אמרתי, כמו שהייתי הולכת עם הבנות שלי לטיפות חלב, אז שם זה טיפול מונע.

גילה גמליאל: זה בודק חיסונים והתפתחות, אז כל הנושא של הטיפות זהב זה את כל הטיפול המונע לאזרחים ותיקים, למה צריכים ללכת למרפאות ולהיחשף למחלות?

גילה גמליאל: הם יכולים לבוא למרכז שנקרא טיפת זהב, זה עכשיו ממש כבר בשלבי הקמה, כי עברנו את כל ההליכים הבירוקרטיים עם כל שמונה הרשויות בפיילוט, ומה שקורה, שהטיפות זהב האלו, כל מי שמגיע אליהן, הוא מגיע לקבל טיפול מונע.

גילה גמליאל: מה שלא רופא, אם זה תזונאית ומשקל ולחץ דם וכל הדברים שמצריכים בדיקה שגרתית.

גילה גמליאל: בנוסף לזה, זה יהיה גם הכוון תעסוקה.

גילה גמליאל: עשינו צירוף עם הג'וינט.

גילה גמליאל: בפרויקט הזה אנחנו נכניס גם תרבות פנאי.

גילה גמליאל: זה הופך להיות משהו שיהיה פתוח עד 23:00 בלילה למשך כל היום, שיהיה אפשר לבוא וזה יהיה הוואי חברתי.

גילה גמליאל: זה יהיה משהו כמו מרכז צעירים כזה, לאזרחים הוותיקים, שאותו אנחנו נדאג לשכפל לכל הארץ כמו מרכזי הצעירים.

גילה גמליאל: אנחנו כרגע בשלב הפיילוט כדי להסיק משם את המסקנות למה עוד צריך ללטש ואיך תיראה הפלטפורמה הסופית שאותה אנחנו נתחיל להפיץ בכל הארץ, וזה פשוט מדהים לראות את הפוטנציאל שכבר ראשי רשויות שמעו על זה ומגלים עניין כדי לקדם את הנושא.

גילה גמליאל: כל נושא פתרונות הדיור – אני העליתי את הבקשה לקבינט הדיור, לכל נושא של דיור מוגן, למרות שזה לא תחת סמכות משרדי, אבל בגלל שהייתי בקבינט הדיור, אז ניצלתי את ההזדמנות להעלות את הנושא הזה שם.

גילה גמליאל: יש מצוקה מאוד גדולה למרכיב הדיור לאזרחים הוותיקים.

גילה גמליאל: יש כאן הרבה שאלות והרבה מודלים בעולם שכן ראויים לאימוץ, שיכולים לתת מענה אמיתי.

גילה גמליאל: מה שאנחנו עשינו בחלקת האלוהים הקטנה שלנו במשרד, יצאנו בפרויקט שנקרא "כאן גרים".

גילה גמליאל: פרויקט "כאן גרים" זה סטודנטים שגרים אצל אזרחים ותיקים.

גילה גמליאל: הם מקבלים מאיתנו מלגה - - -

אלי אלאלוף: היא לא פגשה חבר?

אלי אלאלוף: יש פרסומת ברדיו, שהיא לא פגשה חבר.

אלי אלאלוף: היא קיבלה סטודנט.

גילה גמליאל: יפה.

גילה גמליאל: אתה אפילו יותר מעורה בקמפיין ממני.

אלי אלאלוף: סליחה, הצטרפה אלינו ד"ר שירלי אברמי, והיא מנהלת הכת"ף ובזכותה כל הסדרה המדהימה שהייתה היום פה.

אלי אלאלוף: אמרו לי להגיד לך מראש, אין יותר דיון של שעה, כי לשרים יש הרבה מה לספר לנו.

שירלי אברמי: אתה צודק אדוני.

ענת כהן שמואל: רק תציגי את עצמך לפרוטוקול, שירלי.

שירלי אברמי: ד"ר שירלי אברמי, מנהלת יחידת הכת"ף, יחידת הכנסת לתאום הפיקוח הפרלמנטרי.

שירלי אברמי: זו יחידה שהקים יושב ראש הכנסת.

שירלי אברמי: התחלנו לעבוד בתחילת כנס החורף לפני כחצי שנה, והיום הזה הוא בעצם המיזם הגדול הראשון של היחידה.

שירלי אברמי: כפי שאמר היושב ראש בדיונים הקודמים, כבר עבדנו עם ועדת העבודה, הרווחה והבריאות בנושאי פיקוח בהיבטים אחרים, לבקשתו, והיום הזה הוא יום שבו במקביל בכל ועדות הכנסת משתתפים 12 שרים שמציגים את תוכניות העבודה של משרדיהם, אז תודה רבה.

אלי אלאלוף: בראוו.

גילה גמליאל: תודה לכם על ההזדמנות.

גילה גמליאל: מבחינתנו זו בהחלט הזדמנות.

גילה גמליאל: ההתמודדות שלנו תמיד זה רק מול המדיה ורק מה שמנסים להזין את הציבור, אז כאן יש הזדמנות בלתי אמצעית להיחשף באופן ישיר לפעילות המתבקשת ולא רק דרך מסננים.

גילה גמליאל: כאן היינו בנושא של הדיור, אמרתי, פרויקט "כאן גרים", סטודנטים גרים אצל אזרחים ותיקים, מקבלים מאיתנו מלגה של 8,000 שקלים.

גילה גמליאל: האזרח הוותיק מקבל 300 שקלים שכר דירה חודשי ויש מחויבות שהסטודנט ילון בביתו של האזרח הוותיק במשך שלושה לילות, כך שזה win win.

גילה גמליאל: הרבה צעירים נהנים מזה שהאווירה של סבא וסבתא נשארת למרות שהם מעתיקים את המגורים שלהם וזה בהחלט פתרון שנותן מענה, אבל בלי קשר לזה גם כל נושא הדיור המוגן הגיע לפתחו של הקבינט וזה ייתן את המענה.

גילה גמליאל: זה כבר פחות באופן ישיר מטעם המשרד.

אלי אלאלוף: יש סיכוי שיתחילו לבנות דיור מוגן של משרד השיכון?

גילה גמליאל: לך אני אומרת, מפאת העובדה שלמדתי בשני העשורים שאני בשליחות הציבורית שלי, שאני יכולה לקחת אחריות רק על התחומים שאני אמונה עליהם באופן ישיר, אז אני משתדלת להציג את הדברים שאני עושה.

אלי אלאלוף: את יכולה להגיד לנו איפה משרד השיכון מציג את התוכנית?

שירלי אברמי: משרד השיכון לא מציג היום את התוכנית.

שירלי אברמי: אני רוצה להזכיר שלוועדת הכלכלה יש שמונה משרדי ממשלה שהיא מפקחת עליהם על פי תקנון הכנסת.

שירלי אברמי: היום הופיע שר הכלכלה ובעוד שבוע יגיע גם שר האנרגיה, אבל משרד השיכון, לצערנו בגלל לוח זמנים צפוף של ועדת הכלכלה, לא הספיק להשיג במסגרת התוכנית הזאת, אבל כפי שהתחלתי להגיד קודם, כיוון שמדובר בתחילה של מסורת - - -

אלי אלאלוף: אני מציע שמשרד השיכון יציג את התוכנית לפה.

אלי אלאלוף: יש פה הרבה נושאים.

שירלי אברמי: בהמשך להערתך קודם אדוני, הכוונה בשנה הבאה שיהיה שבוע תוכניות עבודה ולא יום, כך הצהיר יושב ראש הכנסת בבוקר באחד מהדיונים, שהוא מתכוון שיהיה שבוע תוכניות עבודה ואז באמת גם אולי משרד השיכון יוכל את חלק מהנושאים שלו להציג כאן וגם יהיה זמן לשרים להציג בהרחבה כפי שהערת קודם בצדק.

גילה גמליאל: לגבי תעסוקה ויזמות, אז כאן אנחנו שמנו את הדגשים לאזרחים ותיקים.

גילה גמליאל: העברנו גם החלטה בממשלה שמציגה את התוכנית שלנו שנקראת "דרוש ניסיון", שבעצם אנחנו פונים לכל בתי העסק ולאזרחים הוותיקים להשתלם במקומות תעסוקה.

גילה גמליאל: יש לנו יריד תעסוקה גדול שמתקיים בגני התערוכה בתל אביב פעם בשנה, ויש המון ירידי תעסוקה שמתבצעים בערים השונות ויש השמה משמעותית של אזרחים ותיקים, לא מספיק, יש עדיין עוד הרבה מה לעשות סביב הנושא הזה, אבל כפי שאמרתי, נושא גיל הפרישה שגם הוא חלק ניכר, לא תחת משרדי ולמרות כל הניסיונות להשפיע שם בוועדה, זה לא כל כך צלח, בוועדה של כחלון שהקים לעצם נושא גיל הפרישה.

גילה גמליאל: זה לא גם צלח וזה יוצר פה בעיות מאוד כבדות משקל.

גילה גמליאל: נכון להיום מדי יום אנחנו זוכים בשש שעות נוספות לתוחלת החיים.

גילה גמליאל: איכות החיים לא בהכרח.

גילה גמליאל: כשאנשים יוצאים לפנסיה בשלבים מוקדמים, הם מוצאים את עצמם לא במצב כלכלי מבטיח ועל כן יש מצוקה אמיתית שמצריכה לעיתים גם את הצורך של אנשים כן להשתלב בתעסוקה, ויש גם אבסורד גדול.

גילה גמליאל: יש אנשים שהם מאוד צעירים ברוחם ובגיל 67 סוגרים להם את הדלת, אומרים להם ללכת.

גילה גמליאל: אני הצעתי שלפחות בשלב ראשון יתנו על בסיס בחירה לאנשים את האופציה עד גיל 70 שתהיה להם את האפשרות, ולא הצלחתי לקדם את הנושא הזה.

אלי אלאלוף: במיוחד שאין אבטלה במדינה.

גילה גמליאל: זה נכון, כי אין אבטלה.

גילה גמליאל: אני נתקלתי בכל כך הרבה אנשים שזה מדהים, כמעט בכל מקום, ואין הצדקה לבוא ולמנוע מהם את האפשרות הזו.

עבד אל חכים חאג' יחיא: אין אבטלה אבל יש בלתי מועסקים, ויש הבדל גדול ואנחנו רוצים גם לטפל בבלתי מועסקים, במיוחד באוכלוסייה הערבית, שאני אולי בהמשך אתייחס גם לזה.

עבד אל חכים חאג' יחיא: יעדים של משרד הכלכלה שהיה בבוקר, מדברים על 40% נשים בעוד כמה שנים.

גילה גמליאל: לא, לא, אני תיכף אגע גם בנושא הזה בחברה הערבית לגבי נשים.

גילה גמליאל: זה משהו שטיפלנו בו ב-922 לפי היעדים.

גילה גמליאל: תיכף ניגע בזה.

גילה גמליאל: לגבי התעסוקה ביזמות אזרחים ותיקים, אז זה חלק מהדברים שלפחות מה שעשינו, יצרתי גם תקנים במגזר הציבורי.

גילה גמליאל: כמו שיש תקן סטודנט, אז יש תקן אזרח ותיק.

גילה גמליאל: הצלחתי לייצר 60 תקנים למשרדי הממשלה השונים כדי להראות את המודל, אם אנחנו פונים למעסיקים במגזר הפרטי, אז אנחנו צריכים לשמש מודל אצלנו במגזר הציבורי, אז זה עבר וזה כבר מיושם.

גילה גמליאל: אני חושבת שזה דבר נכון, אבל הוא לא מספק בהחלט.

גילה גמליאל: הנושא של תעסוקה במגזר הלא יהודי – הקמנו 21 מרכזי הכוון תעסוקה ברשויות השונות על מנת לסייע לחברה הערבית, מתוכם הצבנו יעד אסטרטגי לשילובן של נשים בחברה הערבית.

גילה גמליאל: נכון להיום, לאחר שנתיים וחצי מאז שהתוכנית עברה, הגענו כבר ל-35% של שילוב נשים ערביות בתעסוקה.

עבד אל חכים חאג' יחיא: כמה היו לפני?

גילה גמליאל: לפני זה היו 29%, מהנתונים שהיו לפתחנו, כלומר יש מגמת עלייה והיעד האסטרטגי שהצבנו בתום התוכנית, כלומר בתום החמש שנים, זה שנגיע ל-42% של נשים שישתלבו בתעסוקה.

גילה גמליאל: לפי הקו שמתכוונן אנחנו בכיוון הנכון.

גילה גמליאל: יש עוד הרבה בעיות נוספות אחרות, אני יכולה להרחיב במידה ואתבקש, שכן צריכים לתת את הדעת לגבי נשים בחברה הערבית.

גילה גמליאל: קשר בין-דורי ובדידות – קשר בין-דורי ובדידות, וזה לגבי היערכות הזדקנות האוכלוסייה.

גילה גמליאל: יותר ויותר אנשים סובלים מבדידות.

גילה גמליאל: אזרחים ותיקים סובלים מבדידות.

גילה גמליאל: כמו שאמרתי, תוחלת החיים גדלה, מן הצד האחד.

גילה גמליאל: מן הצד השני, הבדידות היא מאוד קשה ואנחנו כאן שינינו דרמטית את כל הדגשים במשרד והקשר הבין-דורי בא לידי ביטוי בהרבה מאוד פעילויות שבהן אני אגע בהרחבה בהמשך, אבל מלבד הפרויקט של "כאן גרים", יש את הפרויקט בבתי הספר עם הסבים והסבתות, דודים-דודות עם הנכדים לגבי גם ההקשר של המורשת וגם לגבי הדיגיטל, שזה ייתן את המענה.

גילה גמליאל: אנחנו מאמינים שגם אוריינות דיגיטלית שבה שמנו דגשים שאני תיכף אגע בזה בהמשך, גם יכולה לתת פתרון ומענה לבדידות.

גילה גמליאל: ביקרתי אזרחית ותיקה בת 94 כשהיא נמצאת שם עם האייפד וגם מתקשרת עם הנינים בחו"ל, וגם משחקת.

גילה גמליאל: יש לה כל מיני אפליקציות של המרוץ למיליון, לוחצת, מראה איך היא עונה נכון וזה פשוט חלק מהאפשרויות והפוטנציאל כן לסייע לאוכלוסייה הוותיקה בסוגיית הבדידות.

גילה גמליאל: אנחנו משלבים כל בני הנוער על ידי תנועות הנוער.

גילה גמליאל: אנחנו עושים הרבה ממשקים עם נערות של בנות השירות הלאומי, סטודנטים.

גילה גמליאל: כמו שאמרנו, יש הרבה מלגות מיועדות לפעילות עם אזרחים ותיקים.

גילה גמליאל: כל הדברים, אנחנו פשוט משלבים.

גילה גמליאל: גם כל הפעילות של מרכזי הצעירים, חייבנו אותם לפעילות של שילוב בין-דורי.

גילה גמליאל: זה פשוט יעד מרכזי שאני רואה בו חשיבות עליונה.

גילה גמליאל: מלבד זה שזה מאוד תורם לאזרחים הוותיקים, זה יותר תורם גם לצעירים והצעירות שבחבורה.

גילה גמליאל: צריך לראות את התמונה המלאה.

גילה גמליאל: פרויקט ישראל דיגיטלית הוא אחד הפרויקטים הגדולים של המשרד לשוויון חברתי.

גילה גמליאל: כל נושא ערים חכמות שהטמעתי בתוכנית פעולה של ישראל דיגיטלית, מה שלא היה טרם הגעתי.

גילה גמליאל: העיר תל אביב זכתה מספר פעמים.

גילה גמליאל: פתחתי את התערוכה בברצלונה והעיר תל אביב זכתה מקום ראשון בתחרות, מקסים, אבל אז גיליתי שמעל 100 רשויות במדינת ישראל, לא היה להן בכלל אתר אינטרנט, ועל כן העברנו קול קורא וכבר הכסף עבר לכל הרשויות.

גילה גמליאל: הגישו 232 רשויות.

גילה גמליאל: אני רוצה לומר לכם שכמעט כל הרשויות הערביות הגישו, חוץ מאחת, שזה מראה את האמון בתוך המערכת בהקשר הזה, ושם אנחנו פשוט משדרגים את כל הפלטפורמות הדיגיטליות ברשויות המקומיות למערכת יחסים של שירות לאזרחים, וזה גם מצמצם את הפער.

גילה גמליאל: אנחנו יוצאים בקרוב בקול קורא נוסף שייתן את המענה גם לכל הנושא של פינוי אשפה חכם, תאורה חסכונית, לימודים ומערכת חינוך מקוונת, שזה חניה חכמה, כל הדברים שיתנו תנופה ושינוי דרמטי לרשויות בכל רחבי הארץ.

גילה גמליאל: לגבי פרויקט ישראל דיגיטלית, אני קידמתי בממשלה תוכנית דו-שנתית.

גילה גמליאל: הקצנו לה 1.5 מיליארד שקלים לכל האפיקים שעליהם אני מדברת כרגע.

אלי אלאלוף: זה תקציב דרך המשרד שלך?

גילה גמליאל: בנוסף לתקציב המשרד.

אלי אלאלוף: זה לא מנצל תקציבים - - -

גילה גמליאל: חלק מהתקציבים שקשורים למשרד שלי, הרוב הגדול אנחנו גייסנו באיגום משאבים מהמשרדים השונים, כולל משרד האוצר כמובן, ודאגנו לתקציב של 1.5 מיליארד לכל הפרויקט שנקרא פרויקט ישראל דיגיטלית.

גילה גמליאל: בנוסף לזה הקצנו בעוד תוכנית שהעברנו אותה לאחרונה, בשיתוף משרד הבריאות, תוכנית נוספת של מיליארד שקלים לגבי הסוגיה של בריאות דיגיטלית.

גילה גמליאל: בריאות דיגיטלית תיצור מהפכה עולמית בכל ההקשר של בריאות פרטנית כלפי כל אחד והנושא של הגנטיקה.

גילה גמליאל: כל הביג דטא שקיים היום במדינת ישראל ינוצל למצב שבו תפקיד הרופא ישתנה, כי נכון להיום הוא צריך לתת לך מענה לאנשים למחלות.

גילה גמליאל: עכשיו הוא יצטרך לתת להם את המענה למניעת מחלות.

גילה גמליאל: אנחנו הולכים לשנות פה תפיסת עולם מאוד רחבה ואני מאמינה שהמהפכה הזאת שאותה אנחנו נקדם, היא תהיה מהפכת הדגל עבור העולם כולו ולא רק במדינת ישראל.

גילה גמליאל: הנושא של הכלכלה וחינוך, תיכף ניגע באופן פרטני בכל דבר ועניין.

גילה גמליאל: יש הרבה דברים מעניינים סביב זה.

גילה גמליאל: לגבי צמצום פערים באמצעות דיגיטציה – מה שאני עשיתי בשינוי המדיניות של הפרויקט ישראל דיגיטלית זה לומר, אנחנו לא רק מצטיינים.

גילה גמליאל: אנחנו מצטיינים, אבל אנחנו נצמצם את הפערים באמצעות דיגיטציה.

גילה גמליאל: המפכה הזאת לא תדלג על אף אחד, ואיך זה בא לידי ביטוי: אחד, בעיית האוריינות הדיגיטלית.

גילה גמליאל: החסם הדיגיטלי הזה, הוא בא בפני, בעיקר אזרחים ותיקים, בעיקר בפני אוכלוסייה ערבית ובעיקר בפני האוכלוסייה החרדית.

גילה גמליאל: בשלושת המקומות הללו יש מצוקה של אותו חסם דיגיטלי, אותה אוריינות דיגיטלית שאנחנו שמים עליה את הדגשים.

גילה גמליאל: הקצנו לה משאבים בתוכנית האסטרטגית ואנחנו שמים עליה את הדגש.

גילה גמליאל: אם מישהו יהיה מעוניין אחר כך, אני אפרט.

אלי אלאלוף: את מרשה לנו לפרסם את המצגת באתר של הוועדה?

גילה גמליאל: בהחלט.

גילה גמליאל: שירותי רפואה מרחוק לקירוב הפריפריה, שגם כאן זה יכול לתת מענה להרבה מקומות שבהם היום יש תורים עצומים בעיקר באזורים הפריפריאליים.

גילה גמליאל: תחשוב שלרופא עור צריך לחכות איקס חודשים.

גילה גמליאל: היום דרך הרפואה הדיגיטלית, דרך הרפואה מרחוק אפשר להראות צילום של המקרה ולקבל את המענה בזמן אמת, הרבה יותר מהיר, הרבה יותר יעיל, ובעוד הרבה מאוד אפיקים מן הסוג הזה שנותנים פתרון מהיר.

גילה גמליאל: התשתיות הדיגיטליות, דיברתי עליהן.

גילה גמליאל: חורה דיגיטלית זה פרויקט מקסים שאותו אנחנו מאמצים.

עבד אל חכים חאג' יחיא: רק שראש המועצה שם לא ימשיך - - -

גילה גמליאל: כן, הוא אמר לי.

גילה גמליאל: הוא לא רציני.

גילה גמליאל: דיברתי איתו.

גילה גמליאל: אמרתי לו שהוא חייב להמשיך.

גילה גמליאל: הוא אמר לי שהוא מתכוון לעשות מיזם אזורי לכל האזור והוא לא מתמקד רק בזה.

גילה גמליאל: לקחנו את חורה והפכנו אותה לחורה דיגיטלית, מודל יישובי להראות שבהקשר הזה אנחנו לוקחים את זה ואפשר שזה יהיה הדגל שלנו בהקשר של איך דואגים לצמצם את הפער.

גילה גמליאל: אתה צריך לראות שם את התלמידים.

גילה גמליאל: זה פשוט מחמם את הלב לראות את השינויים האלו.

גילה גמליאל: דיברנו על אזורי התעשייה.

גילה גמליאל: מה שלא פחות חשוב זה השיעורים הפרטיים באון-ליין.

גילה גמליאל: שיעורים פרטיים באון-ליין, אנחנו נותנים לתלמידי תיכון בנגב ובגליל.

גילה גמליאל: הם מקבלים את זה בחינם, שיעורים פרטיים במתמטיקה, באנגלית ובמדעים.

גילה גמליאל: הלימודים האלו בעצם יצמצמו את הפער לאותם ילדים כדי שיוכלו להשתלב בכל נושא הבגרויות בצורה הטובה ביותר.

גילה גמליאל: לגבי צמצום הפערים באמצעות תעסוקה – דיברנו על מרכזי ריאן, כל מרכזי ההכוון.

גילה גמליאל: יש תוכנית "אשת חיל", שזה היזמות לנשים ערביות להשתלב בתעסוקה, שזה בנוסף למרכזי ריאן.

אלי אלאלוף: איזה סוג הכשרות הן מקבלות, הנשים הערביות?

גילה גמליאל: במרכזים של הכוון תעסוקה?

אלי אלאלוף: כן.

גילה גמליאל: אתה רוצה לפרט?

קריאה: אני אפרט, בשמחה.

קריאה: הם מקבלים החל מאיך כותבים קורות חיים, איך באים לראיון, וכלה, בסוף מי שרוצה, גם בהכשרה מקצועית.

גילה גמליאל: גם בהכשרה מקצועית וגם בהשמה.

עבד אל חכים חאג' יחיא: לא יכולות להשתלב במערכת החינוך - - -

גילה גמליאל: יש כ-10,000 נשים ערביות שלמדו הוראה.

עבד אל חכים חאג' יחיא: 11,000.

גילה גמליאל: ועכשיו זה עלה, כן, שהן לא משתלבות.

גילה גמליאל: נראה לי שאת היתרה כבר שיבצו.

גילה גמליאל: זה מצב שבו אותן נשים כבר עברו את המשוכה, הן כבר משתלבות באקדמיה, הן כבר עשו את כל מה שצריך ואז אין יותר מוסדות באזור הצפון, הן נוסעות לדרום.

גילה גמליאל: נגמר בדרום, אין עדיין את השילוב הזה במוסדות היהודיים, וזה גם משהו שצריך לדבר עליו - - -

עבד אל חכים חאג' יחיא: זה נושא מאוד מורכב, ברשותך, כבוד השרה, כי אם אנחנו נגיע למצב של ממוצע של התלמידים באותן כיתות כמו אצל היהודים, אני חושב שיהיה לנו מחסור גם במורים.

גילה גמליאל: כן, אבל תיכף ניגע לגבי זה.

עבד אל חכים חאג' יחיא: אם אנחנו מדברים על כיתות אפילו בתיכון עם התמחות של פיזיקה וכל הנושאים האלה, 41-42 בכיתה, שבמקומות אחרים זה 24-25 - - -

אלי אלאלוף: גם ביסודי?

עבד אל חכים חאג' יחיא: ביסודי פחות או יותר זה מתחיל להיות קרוב, אבל בחטיבות ביניים, אני מדבר אפילו על הבנים שלי בחטיבת ביניים ובתיכון, הם 41 ו-42.

עבד אל חכים חאג' יחיא: אפילו מה שנקרא העיליתא, 5 יחידות, פיזיקה, מתמטיקה, הם נמצאים במספר הזה.

עבד אל חכים חאג' יחיא: 42, הבן שלי, פיזיקה עכשיו, ואז כל המורים האלה שאין להם מקום תעסוקה, אפילו אם אני הולך ל-30, אז כל שלוש כיתות הופכות להיות ארבע ואז יש לי תוספת שליש מכוח האדם.

גילה גמליאל: לוועדת הכספים הצעתי ועשינו את זה, דיון בנושא תוכנית 922.

גילה גמליאל: תוכנית 922 ותוכנית 1480, שתי תוכניות שהעברתי בממשלה, אחת בסדר גודל של 15 מיליארד, תוכנית חומש לחברה הערבית והשנייה בסדר גודל של 900 מיליון שקלים לחברה הבדואית בצפון, ושם אנחנו יכולים ממש להגיע לרמת פירוט מרבית על כל התוכנית, מה היעדים ששמנו על כל תחום.

גילה גמליאל: יש עוד הרבה דברים שצריך לשפר, אין ספק, אבל צריך לראות את התמונה של המכלול.

גילה גמליאל: הנושא של דוגמאות לצמצום פערים באמצעות השכלה, ששמנו כיעד במשרד, זה קורס הפסיכומטרי בחינם שיוצא לדרך, עברנו כבר את כל הנושא של הבירוקרטיה ונבחרה כבר החברה וזה יצא לדרך ממש עכשיו לקראת שנת הלימודים האקדמית הקרובה.

גילה גמליאל: הקורס הפסיכומטרי יהיה מקוון באון-ליין והוא ינתן בחינם לכל מי שמעוניין.

גילה גמליאל: זה בעיניי צמצום הפערים, מתמטיקה, אנגלית.

גילה גמליאל: הקורס הפסיכומטרי גם בערבית.

גילה גמליאל: הוא כבר מתחיל עכשיו, לשנה הקרובה.

גילה גמליאל: אז זו באמת מהפכה, למרות שכשאני בעזרת השם אהיה שרת חינוך, אז אני אבטל בכלל את קורס הפסיכומטרי ולא צריך אותו לא בחינם ולא לא בחינם, אבל עד אז לפחות שיהיה בחינם ושייתן את המענה לכל אחד בקצב שלו וללא אותן עלויות מתבקשות.

גילה גמליאל: בנוסף, סגרנו עם חברה בינלאומית, אדקס, שזה נקרא קמפוס.

גילה גמליאל: אנחנו פתחנו קורסים אקדמיים בחינם לציבור הרחב במגוון רחב של תחומים ללא הכרה אקדמית, כלומר מי שמעוניין ללמוד קורס אקדמי, להיכנס באון-ליין, ללמוד, לחוות את החוויה.

גילה גמליאל: מצוין.

גילה גמליאל: את זה אנחנו עכשיו מתכווננים לצאת לתואר שלם מקוון, לא בחינם, אבל תואר שלם מקוון באון-ליין וגם יש קורסים שהם מוכרים על ידי האקדמיה, זאת אומרת מי שמשלם למוסד, מקבל את ההכרה.

אלי אלאלוף: זה בעברית?

גילה גמליאל: גם בעברית, גם באנגלית.

גילה גמליאל: אנגלית לזירה הבינלאומית, יש לנו כבר עשרות אלפי סטודנטים מרחבי העולם, ממדינות רבות, גם עם הרבה הפתעות ולראות איזה סטודנטים מתעניינים בנו וזה בהחלט מחמם את הלב לראות את השינוי הזה.

גילה גמליאל: זה שדרוג של כל המערכת האקדמית מן הצד האחד, אבל מן הצד השני מבחינתנו, זה נותן לנו מענה לבדידות.

אלי אלאלוף: יש סיכוי שזה יהיה בערבית?

גילה גמליאל: אני לא יודעת לומר לך.

גילה גמליאל: יכול להיות, אנחנו לא פוסלים.

עבד אל חכים חאג' יחיא: אולי נתחיל באוניברסיטה רשומה - - -

גילה גמליאל: כן, אפשר.

גילה גמליאל: אולי אפנה לאקדמיה הערבית בחיפה שהם יתחילו להרים את הכפפה.

גילה גמליאל: יכול להיות, אני לא פוסלת.

גילה גמליאל: זה יכול להיות אפילו בזירה הבינלאומית אולי יותר מעניין.

גילה גמליאל: זה רעיון מקסים, אז אני אומרת שבהקשר הזה, גם את זה, גם את התוכנית חומש לעידוד השכלה גבוהה בחברה הערבית.

גילה גמליאל: רק לידיעה כללית שתדע, שנכון להיום יש יותר סטודנטיות ערביות מאשר סטודנטים ערבים, שזאת מהפכה.

גילה גמליאל: זה לא היה, זאת מהפכה, אז זה חלק מהדברים שגם צריך לדעת אותם.

גילה גמליאל: אנחנו גם נותנים השלמת השכלה לאזרחים ותיקים.

גילה גמליאל: זה דברים שמבחינתו הם משמעותיים.

גילה גמליאל: קמפיין "תתמודדי", שקראנו לנשים לקחת חלק במערכת המוניציפאלית, כי יש באמת מחסור עצום.

גילה גמליאל: בנושא הקולות קוראים בנושא צעירים, אזרחים ותיקים ונשים.

גילה גמליאל: פעם ראשונה נתתי את הבמה לרשויות המקומיות.

גילה גמליאל: הקצנו להן תקציב ייעודי רק לאזרחים ותיקים.

גילה גמליאל: הם צריכים לעשות פעילות לאזרחים ותיקים.

גילה גמליאל: הצקנו להם ממש מאות אלפי שקלים על מנת לעשות פעילויות מן הסוג הזה.

גילה גמליאל: את הפירוט המדויק אני יכולה להעביר לכם בצורה מסודרת.

אלי אלאלוף: מה התקציב שעומד לרשות זה?

גילה גמליאל: לגבי אזרחים ותיקים, כל רשות, זה תלוי בגודלה.

גילה גמליאל: זה נע בין 150,000 שקלים לבין 250,000 שקלים, וזה למשך שלוש שנים.

גילה גמליאל: כנ"ל לגבי נשים, בדיוק אותו סכום, ולגבי הצעירים, שבצעירים נתנו גם אקסטרה כסף למי שיקים את מרכז הצעירים, לרכישה של כל הציוד, אז זה עוד 100,000 שקלים וזה נתן להם דחיפה משמעותית להתקדם עם זה.

גילה גמליאל: מה אנחנו עוד רוצים לעשות?

גילה גמליאל: עכשיו הקמנו את הוועדה למניעת הטרדות מיניות בראשות אווה, מנהלת הרשות.

גילה גמליאל: הקצתי לזה 10 מיליון שקלים ואנחנו מאמינים שכאן אנחנו נעשה שינוי ממש משמעותי.

אלי אלאלוף: הטרדות מיניות למבוגרים.

גילה גמליאל: לא, זה באופן כללי.

אלי אלאלוף: גם ילדים?

גילה גמליאל: כולם.

גילה גמליאל: אנחנו ניתן את הדגשים גם במערכת החינוך.

אלי אלאלוף: ולמה משרד הרווחה?

אלי אלאלוף: יש לו תקציב לזה.

גילה גמליאל: לא יודעת.

גילה גמליאל: כל פרויקט Me too וכל ההתמודדות עם זה, ראינו לנכון להקים את הוועדה הזאת.

אלי אלאלוף: אז כדאי להתמקד במבוגרים, כי בילדים יש פתרונות.

גילה גמליאל: אני לא רואה שבינתיים יש פתרונות.

גילה גמליאל: הם הנפגעים העיקריים, אבל בסדר.

אלי אלאלוף: אני מכיר כמה תחנות שהקמנו.

גילה גמליאל: זה לטפל.

גילה גמליאל: אנחנו רוצים למנוע.

גילה גמליאל: אנחנו במניעה, לא בטיפול.

גילה גמליאל: הטיפול אחרי זה, זה מאוד חשוב וזה תפקיד משרד הרווחה.

גילה גמליאל: אנחנו רוצים אפס סובלנות למטרידים ולהטרדות.

גילה גמליאל: זה בעצם היעד שלנו המרכזי.

גילה גמליאל: הדבר האחרון לשתף אתכם, זה הקמת שכונת האפשרויות הבלתי מוגבלות.

גילה גמליאל: זוהי שכונה מאוד מרגשת שהוקמה בקדימה צורן בשיתוף עם עמותת אלין בית נועם, ושם זאת תהיה שכונה שהיא תהיה שכונה מונגשת לאנשים עם מוגבלויות שיגורו שם עם אנשים ללא מוגבלויות.

גילה גמליאל: אני מדברת על צעירים מעל גיל 18, כי זה התחום שאני אמונה עליו, ושם תהיה פלטפורמה מדהימה שתיתן את האפשרות גם בהקשר המחקרי והאקדמי וגם לפעילויות שיגיעו מכל העולם על מנת לראות את המודל של הסטארט אפ החברתי הראשון מסוגו בארץ.

גילה גמליאל: אותי באופן אישי זה מאוד מרגש.

גילה גמליאל: זה פחות או יותר בקצרה.

אלי אלאלוף: בבקשה.

עבד אל חכים חאג' יחיא: כבוד היושב ראש, כבוד השרה, דיברת על תוכנית 922 ואנחנו יודעים כמה ישיבות היינו ביחד.

עבד אל חכים חאג' יחיא: חצי מהתקופה של החמש שנים עברה.

עבד אל חכים חאג' יחיא: אנחנו כבר שנתיים וחצי עברנו.

גילה גמליאל: מצוין.

גילה גמליאל: גם חצי מהכסף עבר.

עבד אל חכים חאג' יחיא: זו השאלה, האם יש לכם היום בדיקה מה יושם, מה לא יושם, מה החסמים ומה עושים כדי לשנות או להסיר את החסמים?

עבד אל חכים חאג' יחיא: אני אתן דוגמא.

עבד אל חכים חאג' יחיא: העניין של תכנון ובנייה.

עבד אל חכים חאג' יחיא: בישיבה הקודמת שר הרווחה אמר, אנחנו מחזירים לאוצר כסף של בניית מעונות יום ביישובים ערביים.

עבד אל חכים חאג' יחיא: התשובה – בגלל שאין קרקע מאושרת.

עבד אל חכים חאג' יחיא: יש שני הסכמים אסטרטגיים: יש את השלבים א', ב' ו-ג'.

עבד אל חכים חאג' יחיא: אנחנו יודעים את ההיערכות של תקופת - - -

גילה גמליאל: זו תוכנית חומש.

עבד אל חכים חאג' יחיא: אני בא מהתחום הזה כמהנדס, ואני יודע גם מהיותי ראש רשות קודם.

עבד אל חכים חאג' יחיא: הנושא הזה של תכנון ובנייה, כל התקציבים שתלויים בתכנון ובנייה, הערכה שלי, אם לא ינוצלו, אם לא יהיה שינוי בגישה של הנושא של תכנון ובנייה, ההסכמים האסטרטגיים עד היום הועברו 11% ממה שתוקצב כדי לתכנן.

עבד אל חכים חאג' יחיא: המשמעות, שזה לא כדי לאשר, ואז אין לי אפשרות לא לבנות מוסדות ציבור, לא לפתח אזורים למגורים, לא לפתח אזורי תעשייה.

עבד אל חכים חאג' יחיא: רוב התקציבים של הפיתוח, אם לא יהיו מנוצלים, הם יוחזרו לאוצר.

אלי אלאלוף: תרשה לי, עבד אל חכים, אני גם התעסקתי בבנייה ואפילו מוסד אחד, כל אחד היה צריך לרוץ כדי לבנות אותו.

אלי אלאלוף: בסוף אתה - - - -, אז הלכנו לתכנון נקודתי.

עבד אל חכים חאג' יחיא: כבוד היושב ראש, תוכנית מפורטת, תב"ע נקודתית בזמן הכי קצר ביישובים הערביים זה בין ארבע לחמש שנים המינימום.

עבד אל חכים חאג' יחיא: זה הליכים, זה מה שצריך לשנות בוועדות המחוזיות, לכן אמרתי, יש חסמים, כי הזמן לא ייתן לי את האפשרות לפרט.

עבד אל חכים חאג' יחיא: במדינה הקימו ועדה ברמה של ועדה מחוזית ליישוב חריש.

עבד אל חכים חאג' יחיא: היא דנה גם בהתנגדויות, סיפור שלם.

עבד אל חכים חאג' יחיא: אני לא אכנס לזה כי ממש זה כואב מה שקורה שם, אבל למה לא לבוא לכמה ישובים ערביים כדי בתחום הזה לכל אשכול, להקים ועדה שתהיה מתואמת עם הוועדה הארצית, כי מינהל התכנון שזה שמתכנן, כדי לאפשר לקצר את הזמן ואז נוכל גם לבנות, לא רק נפריח סיסמאות שאנחנו הולכים לתקצב את היישובים הערביים.

עבד אל חכים חאג' יחיא: יש דברים שכן, ראינו שיש שינוי, אבל הדברים הגדולים, שכונות בתוך שכונות מגורים, מבני ציבור, בכלל הנושא הזה תקוע בגלל הנושא של תכנון ובנייה.

עבד אל חכים חאג' יחיא: יש עוד בקשה.

עבד אל חכים חאג' יחיא: מתייחסים כל הזמן לפריפריה כדרום, נגב וצפון.

עבד אל חכים חאג' יחיא: אני חושב שהגיע הזמן גם לבדוק את ההגדרה של פריפריה, להיות גם פריפריה של סוציו אקונומי.

עבד אל חכים חאג' יחיא: לא יכול להיות שיש ישוב במצב סוציו אקונומי 2 באזור המרכז ומתייחסים אליו כאילו תל אביב, בין אם זה במכרזים של הדיור, בין אם זה בסובסידיה של עבודות פיתוח.

עבד אל חכים חאג' יחיא: המצב הזה בממשלה, כי את מרכזת את התחום הזה, כבוד השרה, צריך לבוא ולשנות, להגיד, פריפריה זה גם פריפריה חברתית.

גילה גמליאל: זה כבר קיים, תלוי באיזה תחומים.

עבד אל חכים חאג' יחיא: לא קיים.

עבד אל חכים חאג' יחיא: דיברתי על עניין, כל השיכון, כל הפיתוח.

עבד אל חכים חאג' יחיא: צריכים לשלם ב-100% ואז זה לא מתפתח.

עבד אל חכים חאג' יחיא: לרוב יש לנו גם את האדמה הפרטית, מי שצריך לשלם ואז כל הפיתוח נשאר תקוע שם.

אלי אלאלוף: כן, בבקשה.

מרים זלקינד: מרים זלקינד משדולת הנשים בישראל.

מרים זלקינד: אני רוצה לברך את השרה כמובן על האישור של התוכנית למניעת הטרדות מיניות ועל ההקמה.

מרים זלקינד: אנחנו מאוד מקוות שהקולות של הארגונים מהשטח עם הניסיון של עשרות השנים בנושא הזה, יגיעו לידי ביטוי בהחלטות שהתקבלו שם.

מרים זלקינד: ראיתי בתוכנית שיש החלטה לגבש סל תוכניות לחינוך שוויון מגדרי בגני ילדים.

מרים זלקינד: אנחנו מאוד היינו שמחות לדעת על מה מדובר.

מרים זלקינד: לא פורט כאן בוועדה.

מרים זלקינד: אם אפשר לפרסם, לשמוע את זה, כי זה נשמע לנו דבר מעניין וחשוב.

מרים זלקינד: רציתי עוד שתי נקודות.

מרים זלקינד: ניתוח מגדרי של התקציבים.

מרים זלקינד: עד עכשיו הניתוח המגדרי של משרדי הממשלה נעשה צופה פני עבר וגם בעיקר התמקד בנושא כוח האדם של המשרדים, ואנחנו היינו רוצות לדעת האם יש כוונה לעשות את זה גם באופן צופה פני עתיד של התקציבים שמאושרים, וגם האם זה גם ילך לנושא של השירותים ולא רק של כוח האדם בכל משרד ומשרד.

מרים זלקינד: האם יש כוונה כזו ומה התוכניות בכלל עם נושא התקציבים המגדריים מבחינת המשרד.

מרים זלקינד: בנוסף, מעט חשיבה מגדרית.

מרים זלקינד: ראינו שיש כוונה לפרסם מדריך להטמעת חשיבה מגדרית במשרדי הממשלה, שזה דבר חשוב ומבורך, ואנחנו מברכות על כך.

מרים זלקינד: אנחנו ראינו שהדבר הזה של הטמעת חשיבה מגדרית במשרדי הממשלה בהחלט לוקה בחסר.

אלי אלאלוף: אין לנו הרבה זמן.

אלי אלאלוף: יש לנו פתרון טכני.

אלי אלאלוף: כמו בישיבות הקודמות, אתם תשאלו שאלות.

אלי אלאלוף: באישור השרה, המנכ"ל יענה בכתב ויהיו העתקים בוועדה.

מרים זלקינד: בסדר גמור, אז אני ממש מסיימת.

מרים זלקינד: אני רק רוצה להגיד, התוכנית 2030 של תעסוקה – נעשתה עבודה מאוד רצינית, שוב, התייחסות מגדרית.

מרים זלקינד: אנחנו פנינו על הנושא הזה שבהחלטה הכי גדולה שהמדינה מקבלת בזמן הקרוב בנושא של תעסוקה, לכל העשור הקרוב אין התייחסות מגדרית.

גילה גמליאל: שמה?

מרים זלקינד: בהחלטה הכי כבדה, 2030 על תעסוקה בישראל לנושא של העשור הקרוב, אין התייחסות מגדרית.

גילה גמליאל: ראשית, זה לא מדויק.

גילה גמליאל: כפי שאמרתי קודם על התעסוקה של נשים ערביות - - -

מרים זלקינד: נכון, אבל זה מאוד קצר ואין את הטמעת החשיבה המגדרית, שדווקא בגלל זה החוברת הזו שאתן מדברות עליה, שנשמח מאוד לדעת מה היא ולקבל אותה ולהיות מעודכנות, זה משהו מאוד חשוב.

מרים זלקינד: תודה.

אלי אלאלוף: תודה.

איתן עמרם: איתן עמרם, יושב ראש הוועדה לקידום זכויות אוכלוסיות מוחלשות בלשכת עורכי הדין.

איתן עמרם: אני רוצה לומר לשרה, אני יושב כאן ואני רואה את התוכניות שהשרה וצוות משרדה עשו.

איתן עמרם: אני יכול לומר שמאוד מחמם את הלב לראות את העשייה הזאת.

אלי אלאלוף: אתה מדווח בשמנו גם, ברגע זה.

איתן עמרם: תודה.

איתן עמרם: באמת לראות את היזמות ולא את התגובה, זאת אומרת, כולם בדרך כלל מגידים.

איתן עמרם: פה אני רואה באמת עשייה חברתית רוחבית מאוד.

איתן עמרם: אני רוצה לומר דבר נוסף, שאני במסגרת הכובעים שלי, גם בנושא הרווחה וגם ברשות, אנחנו מאוד נשמח לקחת חלק ולהשתלב, ויישר כוח.

גילה גמליאל: תודה רבה.

אלי אלאלוף: בבקשה, אדוני.

עמיחי תמיר: ד"ר עמיחי תמיר, ארגון הנכים.

עמיחי תמיר: במסגרת החוק החדש, התוספת לאזרח ותיק שהוא גם נכה, היא בסך הכול מחצית מהתוספת לנכה רגיל.

עמיחי תמיר: האם כבוד השרה מודעת והאם כבוד השרה מוכנה גם לעסוק בנושא הזה?

עמיחי תמיר: תודה.

אלי אלאלוף: חבר הכנסת ג'מעה, בבקשה.

ג'מעה אזברגה: תודה רבה אדוני היושב ראש.

ג'מעה אזברגה: תודה רבה גבירתי השרה לשוויון חברתי.

ג'מעה אזברגה: אני רציתי לשאול אולי כמה שאלות, על התפיסה שלי לפחות זה המטרה של היום הזה וגם הצעת רעיונות.

ג'מעה אזברגה: לגבי מרכזי צעירים בתוך ה-170, כמה נבנו במגזר הערבי במיוחד בדרום וגם בצפון, כי שתי הפריפריות, מה שאני תופס כתפיסה של פריפריה, צפון-דרום זה מה שהיום מדגישים, מקפידים על זה.

גילה גמליאל: החדשים, כ-40, כי לא היו קודם, אבל מי שהגיש.

גילה גמליאל: היו רשויות שלא הגישו.

ג'מעה אזברגה: והאם הושמו קריטריונים ברורים לעניין של מה זה להקים ביישוב מסוים מרכז לצעירים, והתכנים שלו, לא רק המבנה.

ג'מעה אזברגה: זה דבר אחד.

ג'מעה אזברגה: דבר שני לגבי אזרחים ותיקים בכלל גם לגבי נושא של 150,000 שקל, אני הבנתי, למועצה, זאת אומרת שמפעילה תוכנית של אזרחים ותיקים.

ג'מעה אזברגה: מה זה כולל?

ג'מעה אזברגה: רציתי לדעת האם הלימה תרבותית, לוקחים את זה בחשבון של הצורה של החברות או החברה הערבית, שזה שונה.

ג'מעה אזברגה: תעסוקה של נשים למשל במגזר הערבי, זה שונה מתעסוקה של נשים בהייטק או במגזר היהודי בכלל.

גילה גמליאל: זו הסיבה שהבאנו לרשות לבנות את התוכניות.

גילה גמליאל: אנחנו אמרנו את התחומים.

גילה גמליאל: הרשות בונה את התוכנית לפי התאמה לכל הציבור שנמצא תחת אחריותה.

אלי אלאלוף: בבקשה.

הלל דשן: הלל דשן משירותי בריאות כללית.

הלל דשן: הזכרת כאן את אחד הנושאים של רפואה און-ליין כאלמנט שמקדם את הרפואה מהמרכז לקצוות ומנגיש אותה לכל חלקי האוכלוסייה, אז א', זה כמובן מבורך.

הלל דשן: אנחנו עושים את זה.

הלל דשן: הכללית הייתה מהראשונות שנכנסו לעניין.

הלל דשן: אני רוצה רק לציין, היה מבחן תמיכה של משרד הבריאות שנה אחת בלבד שתמך בקופות שעסקו בעניין.

הלל דשן: לצערי עד עכשיו בשנת 2018 לא חודש המבחן הזה וזה מקשה מאוד.

הלל דשן: תודה.

אלי אלאלוף: כן בבקשה, משה.

משה בר: תודה ליושב ראש.

משה בר: אני רציתי לשאול את השרה שאלה אחת בסך הכול, בקצרה.

משה בר: מה קורה לאזרחים ותיקים נכים?

משה בר: האם גם אותם את לוקחת בחשבון, שהם לא יכולים להשתלב עם האזרחים הוותיקים הרגילים.

משה בר: אם גם להם דואגים בכל עיר ועיר?

גילה גמליאל: בהחלט.

גילה גמליאל: כל הפעילות של המשרד לשוויון חברתי בהקשר שעוד לא דיברנו עליו, לא דיברנו על הרבה דברים, אבל נניח את הפרויקט הנפלא של אורי אורבך ז"ל, של "שלישי בשלייקס", אז גם שימרתי את השם לזכרו, אבל הוספתי את הפלוס, אז כאן יש כל כך הרבה פעילויות רחבות שכולן בעצם נהנים מהן.

גילה גמליאל: בכל תחום של פעילות חייבת להיות הנגשה לאזרחים ותיקים.

גילה גמליאל: זה דבר מובנה.

גילה גמליאל: לא רק לוותיקים, לצעירים, לנשים.

גילה גמליאל: זה דבר שהוא א'-ב' גם כבר בחוק הישראלי בשעה טובה, אבל בטח ובטח בתחומים האלה.

נתי ביאליסטוק כהן: עוד לא בכל תחום, גבירתי.

נתי ביאליסטוק כהן: זה הקושי.

גילה גמליאל: כן, אני לצערי לא אחראית על זה.

גילה גמליאל: כמו שאמרתי, אני מתקדמת בסמכויות שיש לי.

אלי אלאלוף: אחרונה חביבה, הנאמנה לוועדה, לכן מגיע לה פרס.

מאירה בסוק: עורכת דין מאירה בסוק מנעמ"ת.

מאירה בסוק: הדבר שאני מדברת עליו זה מה ששאלתי אותך, מה קורה לגבי פערי שכר בין נשים וגברים, שאנחנו רואים שזה הולך - - -

גילה גמליאל: לגבי פערי השכר, רק שתדעי שאנחנו שמנו דגשים על נושא של עבודה מן הבית.

גילה גמליאל: הצלחנו להוציא את הפיילוט שאנחנו מחכים לממוצעים שלו, שממנו נגזור חלק מהמסקנות ואנחנו יוצאים מנקודת הנחה שיש סיכוי שזה גם יפעל לטובתנו בהיבטים הללו.

אפרים קורן: אפרים קורן, מנכ"ל הסתדרות הגמלאים.

אפרים קורן: השאלה היא הכנה לפרישה.

אפרים קורן: חברים, רק 22% מציבור הגמלאים מגיע בכלל לחשיפה ראשונית לקראת עתידו לתקופה שהוא יהיה גמלאי.

אפרים קורן: האם זה לא יכול להיות פרויקט לאומי יחד עם שיתופי פעולה?

גילה גמליאל: זה לא יכול להיות, זה חייב להיות.

גילה גמליאל: אני מסכימה איתך.

גילה גמליאל: אנחנו התחלנו עם זה וזה עדיין ממש בחיתולים של הנושא.

גילה גמליאל: יש הרבה קורסים שהם קורסים שאנחנו מובילים אותם כמעט בכל הארץ סביב הסוגיות של ירידי תעסוקה, גם בהקשר של ההכנה לכל הנושא של הפרישה.

גילה גמליאל: אנחנו מאמינים מאוד גדולים שההכנה הזאת יכולה לסייע גם לאזרחים הוותיקים וגם לחברה בכלל, כל אחד לפי צרכיו הוא בהקשר של החיים החדשים.

גילה גמליאל: אני בכלל חושבת שכשמדברים על תוכנית אסטרטגית להזדקנות האוכלוסייה ואני מקווה שנצליח סוף-סוף כל המשרדים שתהיה את הסינרגיה המתבקשת כדי לנגוע בהרבה מן התחומים וחלק מזה זה גם בזה, כי צריך להכין תוכנית אסטרטגית מלאה בתחום של הזדקנות האוכלוסייה, שתיגע בכל התחומים שדיברתי עליהם קודם, שנמצאים במשרדים שונים ושזה יגיע כתוכנית דגל לממשלה.

גילה גמליאל: אני מקווה שנצליח עד סוף הקדנציה שזה כן יצא לפועל.

גילה גמליאל: בינתיים אני מתקדמת מאוד בנושא של ניצולי שואה וכאן אני מקווה שכן נצליח לקדם בוועידת התביעות את הדברים המתבקשים לתוכנית שתיתן לניצולי שואה לחיות בכבוד, ולתת את המענה כפי שהצגת, גם לכל הסוגיה של הפרישה.

אלי אלאלוף: את רוצה לסכם, בבקשה?

גילה גמליאל: כן.

גילה גמליאל: ראשית, אני חייבת לומר לכם שאני הקמתי משרד שהוא מאוד חשוב ולי באופן אישי גם מאוד חשוב שהוא ישמר לעתיד לבוא, כי הוא נותן הרבה מאוד פתרונות יצירתיים כפי שאתם רואים, להרבה מאוד תחומים שלא בהכרח נתנו את הדעת עליהם בעבר.

גילה גמליאל: אני נשאלת רבות ונשאלתי גם פה בתחילת הישיבה לגבי הנושא הזה של הקצבה של האזרחים הוותיקים.

גילה גמליאל: הייתה איזו הצבעה במליאה על איזה חוק של נציג מהאופוזיציה שהעלה דרישה לתת קצבת זקנה לכל האזרחים הוותיקים, לכולם, לא משנה מה מצבם הכלכלי, שהקצבה תהיה שכר מינימום, הצעה שנשמעת מצוין, אבל להזכיר לכם, כמו שאמרתי בתחילת דבריי, א', אני לא אחראית על נושא קצבאות.

גילה גמליאל: ב', ההצעה הייתה בקריאה טרומית עם התנגדות גורפת של האוצר ושל שר הרווחה, ובצדק, כי זה לא דבר שהוא ישים מבחינת העלויות.

גילה גמליאל: ההצעה, הייתי אומרת, היא פופוליסטית בהגדרה שלה, כי היא צובעת הרגשה ממש טובה לכולם אבל היא לא בנמצא לא יכולה לצאת לפועל.

גילה גמליאל: מדובר בעשרות מיליארדי שקלים, שהייתה התנגדות גורפת.

גילה גמליאל: כשזה הגיע לפתחנו, למליאה, אז נכון, גם אני הצבעתי נגד כמו כל הקואליציה, ובהקשר הזה של ההצבעה פשוט המחשב שלי לא עבד, אז שמעו את הקול שלי, ומאז מריצים נגדי קמפיין מרושע במשך מעל שנתיים ברשתות החברתיות, מאז אותה הצבעה מדוברת, שאומרים שבגללי לא קיבלו קצבה, אז א', זה לא נכון.

גילה גמליאל: ב', גם עובדתית זה לא נכון, כי אם לא הייתי משתתפת בהצבעה, זה לא היה עובר ממילא, כי אז היה תיקו וגם זה לא עובר, וכל הפופוליזם בשיח רדוד, לבוא לכמת פעילות ועבודה, לטעמי זה דבר שצריך כבר להוקיע אותו מהציבור, כי על בסיס דיבורים ופופוליזם לא בונים מדינה.

גילה גמליאל: על ידי עבודה מדויקת, ממוקדת, אסטרטגית, רצינית, עם משאבים שמגייסים לפעילות רצינית ועניינית, כך אפשר באמת לקדם דברים ולצמצם פערים, ואמרתי, הגברת פשוט שאלה ויצאה.

גילה גמליאל: איך אמרת?

גילה גמליאל: נותנים להם תשובה בכתב, אז אמרתי, אני אנצל את ההזדמנות גם לענות לה, אז אני כן עמלה כבר הרבה זמן עם חבר הכנסת דב חנין שהציע את ההצעה הקודמת והבין שזה קושי ליישם אותה אובייקטיבי, ואנחנו מנסים למצוא פתרון לאזרחים ותיקים שלא מגיעים לרף של שכר המינימום, שכל ההכנסות שלהם במכלול לא מגיעים לרף של שכר המינימום.

נתי ביאליסטוק כהן: אגב, יש הצעה על השולחן של הפורום הכלכלי-חברתי, שהמעסיקים מוכנים לשים חצי מהסכום.

גילה גמליאל: כן, זה לא בדיוק מדויק, אבל אני רוצה לומר שאנחנו באמת עמלים כדי למצוא מה הפתרון עבורם, כי מדינת ישראל לא חייבה לצבור לפנסיה ויש לנו אזרחים ותיקים שאין להם איך לסגור את החודש.

גילה גמליאל: השכר שלהם הוא מתחת לרף המינימלי שקבעה המדינה כשכר מינימלי ולהם כן חובה למצוא את הפתרון ואת המענה ועל זה אנחנו עמלים מאוד קשה כדי לבוא ולפתור את הסוגיה הזו, ואני מקווה שבעזרת השם למרות שזה לא תחת סמכות משרדי, אנחנו כן נצליח אולי למצוא ישועה ופתרון בהקשר הזה.

גילה גמליאל: תודה.

אלי אלאלוף: אני חייב להגיד כמה מילים לסיכום.

אלי אלאלוף: פעם ראשונה את בוועדה שלנו ואנחנו נבקש עוד.

גילה גמליאל: בשמחה רבה.

אלי אלאלוף: כמו שנאמר לפניי, פה עלו נושאים שלא כולנו היינו מודעים, כולל אני למרות גילי.

אלי אלאלוף: אני רואה באמת יוזמות אדירות, ולא תמיד הציבור הבין את המשמעות.

גילה גמליאל: אנחנו נשמח לפרט כל תחום שאנחנו אחראים עליו, מתי שתרצו.

אלי אלאלוף: אני חושב שאנחנו נעשה דיון נוסף.

אלי אלאלוף: תודה לכולם.

אלי אלאלוף: הישיבה נעולה.